Keld Albrechtsen (EL), 2005-01-12:
Tak for besvarelsen.
Vi står nu ved indledningen til den debat om forfatningen, som kommer til at præge det næste år for hele den danske befolkning.
baggrund af en aftale indgået af fem partier, en aftale, der efter vores opfattelse gør en dårlig traktat endnu værre.
Derfor er det selvfølgelig også med forbløffelse, vi så resultatet af SF’s urafstemning, ikke mindst fordi der på de områder, hvor det er en dårlig traktat – det er først og fremmest de områder, der vedrører liberalisering, privatiseringer, handelspolitikken, indgreb over for velfærd og social sikring – gives EU mere magt i traktaten.
Og med aftalen mellem de fem partier knyttes der så det til, at beslutningen om at fjerne vetoretten på disse afgørende områder nu ikke længere skal træffes af den danske befolkning ved folkeafstemning, men gennem en aftale mellem de fem partier, hver gang der dukker et område op.
Da de fem partier formoder, at de stadig væk vil have flertal i Folketinget, er beslutningen dermed truffet, når de har truffet en aftale f.eks. om at afskaffe vetoretten på områder, der f.eks. kan berøre de direkte indkomstskatter, den sociale sikring og vandrende arbejdstagere – en lang række spørgsmål, som er fuldstændig centrale for velfærden i Danmark.
Derfor er det overhovedet ikke overraskende for os i Enhedslisten, at statsministeren og udenrigsministeren er jublende lykkelige over den traktat.
Det er jo klart.
Den traktatfæster den politik, som de to ministre fører: en nyliberalistisk og konservativ politik.
Det er der ikke noget forbløffende i, men at partier, som siger, at de er modstandere af den politik, går ind og godkender den, er på det nærmeste forbløffende, vil jeg sige.
Det er så vilkårene for debatten, det er der, den tager sit udgangspunkt.
Så er der oven i købet også en forpligtelse i forfatningstraktaten til, at Danmark skal øge sit militærbudget.
En oprustningspligt bliver man bundet til i traktaten.
Den har statsministeren forsøgt at bortforklare, det gøres også i aftalen, men unægtelig på yderst let gennemskuelig vis.
Det ønsker vi der skal være en god offentlig debat om.
Derfor vil vi gerne have, at traktaten bliver udsendt til alle landets husstande som indledning til debatten, så man kan have lejlighed til at læse alle disse paragraffer, der er et angreb på vores velfærd, og gerne, hvis regeringen ønsker det, med den her aftale som bilag.
Det er kun rimeligt, at man også får mulighed for at læse den.
Det vil vi gerne have ud.
Vi er samtidig helt imod de tanker, der nu kommer fra Poul Nyrup Rasmussen og andre jafolk i Europa-Parlamentet, der vil have fremrykket afstemningen, så den kan foregå her i foråret i huj og hast.
Det ville ikke være sjovt at se på, men det ville først og fremmest ikke være demokratisk, for vi skal have en ordentlig debat.
Jeg mindes altså også, at statsministeren har lagt op til, at det først bliver til næste år.
Så skal der selvfølgelig afsættes penge til saglig oplysning og debat, og disse penge skal fordeles ligeligt og ikke sådan, som det er sket med de EU-oplysningsmidler, der lige er truffet beslutning om på finansloven, hvor jasiden rendte med det hele.
Så vi vil fremsætte følgende: Forslag til vedtagelse
»Folketinget finder, at debatten forud for folkeafstemningen i 2006 om forslaget om en ny EUforfatningstraktat bør forberedes gennem et omfattende oplysningsarbejde, og derfor beslutter Folketinget, – at der skal afsættes yderligere 25 mio. kr. til debat og oplysning i perioden frem til folkeafstemningen, og at disse midler skal fordeles med ligelig adgang for jasigere og nejsigere, samt – at der skal gennemføres en husstandsomdeling af forslaget om en ny forfatningstraktat.«